PRÍLOHA

Technické špecifikácie a normy pre systém e-CODEX, a to aj v oblasti bezpečnosti a metodiky overovania integrity a pravosti

1. ÚVOD

V tejto prílohe sa stanovujú minimálne technické špecifikácie a normy pre komponenty systému e-CODEX, a to aj v oblasti bezpečnosti a metodiky overovania integrity a pravosti.

2. KOMPONENTY SYSTÉMU e-CODEX

2.1. Podľa článku 5 nariadenia Európskeho parlamentu a Rady (EÚ) 2022/850 (1) sa systém e-CODEX skladá z:

a) prístupového bodu e-CODEX, ktorý sa skladá z: i) brány; ii) konektora;

b) digitálnych procesných štandardov (digital procedural standards – DPS);

c) podporných softvérových produktov, podpornej dokumentácie a iných podporných aktív uvedených v prílohe k nariadeniu (EÚ) 2022/850: i) zdrojového kódu centrálnej testovacej platformy (Central Testing Platform – CTP); ii) zdrojového kódu nástroja na riadenie konfigurácie (Configuration Management Tool – CMT); iii) metadátového pracovného priestoru (metadata Workbench – MDW); iv) slovníka základných pojmov elektronickej justície EÚ; v) dokumentácie architektúry.

2.2. Z funkčného hľadiska sú tieto prvky rozdelené do dvoch kategórií: súbor nástrojov systému e-CODEX a aktíva systému e-CODEX, ktoré možno implementovať.

2.3. Súbor nástrojov systému e-CODEX sa skladá z:

a) dokumentácie architektúry systému e-CODEX;

b) zdrojového kódu balíka konektora;

c) zdrojového kódu nástroja na riadenie konfigurácie (CMT);

d) zdrojového kódu centrálnej testovacej platformy (CTP);

e) licencie tretej strany na metadátový pracovný priestor (MDW);

f) slovníka základných pojmov elektronickej justície EÚ;

g) digitálnych procesných štandardov (DPS).

a) Dokumentácia architektúry systému e-CODEX

Dokumentácia architektúry je súbor dokumentov, ktorým sa relevantným zainteresovaným stranám poskytnú technické a informatívne vedomosti o výbere noriem, ktoré musia spĺňať iné aktíva systému e-CODEX. Definujú sa v nej požiadavky a zásady, ktoré sa vzťahujú na vytváranie interoperabilnej cezhraničnej komunikácie na účely uľahčenia elektronickej výmeny údajov, čo zahŕňa akýkoľvek obsah, ktorý možno zaslať v elektronickej podobe. Okrem toho sa v nej uvádza zoznam vybraných noriem a metodík, na ktorých je založený systém e-CODEX. Architektúra zabezpečuje autonómiu systému e-CODEX.

b) Zdrojový kód balíka konektora

Zdrojový kód balíka konektora sa používa na tvorbu artefaktov, ktoré možno implementovať, opísaných v kapitole 2.4.2.

c) Nástroj na riadenie konfigurácie (CMT)

Nástroj na riadenie konfigurácie (CMT) je webový nástroj na riadenie konfiguračných súborov súvisiacich s bránou e-Delivery a konektorom a poskytuje štandardizovaný spôsob riadenia pracovných postupov v oblasti konfigurácie. Subjekt prevádzkujúci autorizovaný prístupový bod e-CODEX môže pristupovať k nástroju na riadenie konfigurácie prostredníctvom globálne dostupného portálu a nahrávať údaje o ich konfigurácii e-Delivery. Nahraté údaje majú zahŕňať informácie o konfigurácii siete koncového bodu brány, všetky bezpečnostné certifikáty potrebné na pripojenie, ako aj konkrétne projekty, prostredia a prípady použitia, do ktorých sa zapájajú. Nástroj na riadenie konfigurácie má automaticky kontrolovať platnosť nahratých údajov a poskytovať spätnú väzbu subjektu prevádzkujúcemu autorizované prístupové body e-CODEX, ak sa vyskytnú chyby.

Po prijatí oznámenia o akýchkoľvek zmenách údajov, ktoré poskytol subjekt prevádzkujúci autorizovaný prístupový bod e-CODEX, sa s použitím tohto nástroja vytvorí nový konfiguračný balík e-CODEX (pozri bod 2.4.3). Všetky subjekty prevádzkujúce autorizované prístupové body e-CODEX majú byť informované o vytvorení nového konfiguračného balíka e-CODEX a môžu si ho kedykoľvek stiahnuť priamo z nástroja na riadenie konfigurácie. Nástroj na riadenie konfigurácie môže poskytovať konfiguračné balíky e-CODEX pre viaceré prostredia IT, ako je TEST, ACCEPTANCE alebo PRODUCTION.

Nové konfiguračné balíky e-CODEX vstúpia do platnosti sedem dní po ich vytvorení a v prípade, že je to relevantné, subjekty prevádzkujúce autorizované prístupové body e-CODEX majú do uvedenej lehoty nainštalovať nové balíky vo svojom prostredí.

Nástroj na riadenie konfigurácie poskytuje subjektu prevádzkujúcemu autorizované prístupové body e-CODEX aj aktuálne informácie o dobe platnosti ich bezpečnostných certifikátov a vopred e-mailom informuje autorizované prístupové body e-CODEX o nadchádzajúcom uplynutí platnosti ich certifikátu. Ak by subjekt prevádzkujúci autorizované prístupové body e-CODEX nechal platnosť ich bezpečnostných certifikátov uplynúť, majú sa automaticky vyradiť z tvorby nasledujúceho balíka.

Nástroj na riadenie konfigurácie má byť umiestnený centrálne a má byť nepretržite k dispozícii pre účastníkov systému e-CODEX. Podpora sa poskytuje len počas pracovného času.

d) Centrálna testovacia platforma (CTP)

Centrálna testovacia platforma systému e-CODEX je infraštruktúra automatizovaného testovania. Umožňuje subjektu prevádzkujúcemu autorizované prístupové body e-CODEX uskutočňovať testy prepojiteľnosti a end-to-end testy medzi ich infraštruktúrou e-CODEX a pevným centrálnym testovacím bodom bez toho, aby bolo potrebné zapojiť ďalšieho partnera (napr. ďalší autorizovaný prístupový bod e-CODEX) na testovanie funkcií komunikácie. Umožňuje odosielanie a prijímanie prispôsobiteľných testovacích správ, a tým znižuje úsilie potrebné na testovanie infraštruktúry e-CODEX v čase úvodného testovania (inštalácie) aj regresného testovania. Priebeh jednotlivých správ, dôkazy o doporučenej elektronickej pošte (Register Electronic Mail – REM) Európskeho inštitútu pre telekomunikačné normy (ETSI) a denníky chýb sa sledujú a predkladajú subjektom prevádzkujúcim autorizované prístupové body e-CODEX prostredníctvom osobitne navrhnutých vizuálnych procesov.

Centrálna testovacia platforma pozostáva z brány e-CODEX, konektora, rozhrania konektor-klient a súvisiaceho webového grafického používateľského rozhrania (zatiaľ pre webové klientské rozhranie/koncový server založený na Nuxt.js), ktoré možno použiť na odosielanie správ do brány partnera, ako aj na prezeranie správ odoslaných do centrálnej testovacej platformy rovnakou bránou. Centrálna testovacia platforma v súčasnosti ukladá dôležité informácie o prevádzke (lokálne premenné) na inštancii MongoDB a číta informácie (strany) o konfigurácii z databázy konektora. Navyše využíva rozhranie konektor-klient REST API (Representational state transfer – REST Application Programming Interface – API) na načítanie informácií o správach e-CODEX a odosielanie nových správ do konektora a brány.

S cieľom poskytovať prispôsobiteľné riešenia pre každé prostredie systému e-CODEX je centrálna testovacia platforma implementovaná v rôznych inštanciách (kópiách), ktoré existujú v rôznych prostrediach systému e-CODEX. Každá inštancia centrálnej testovacej platformy je v súčasnosti implementovaná v prostrední UNIX (CentOS 7), v ktorom všetky komponenty existujú paralelne. To uľahčuje správu systému súborov a prístup k nemu. Toto riešenie sa však môže prispôsobiť, aby sa zohľadnili inštalácie, v ktorých je infraštruktúra výmeny správ e-CODEX oddelená.

Každý používateľ centrálnej testovacej platformy je pripojený k jednej (1) bráne. Aby sa centrálna testovacia platforma mohla využívať na testovanie, jedinou požiadavkou je, aby brána daného autorizovaného prístupového bodu e-CODEX existovala v režimoch spracovania (P-Modes) pre dané konkrétne prostredie nástroja na riadenie konfigurácie (CMT) systému e-CODEX.

e) Metadátový pracovný priestor

Metadátový pracovný priestor je nástroj, v ktorom sa spravuje slovník základných pojmov elektronickej justície EÚ. Umožňuje tvorcom sémantických modelov zachovávať slovník udržateľným spôsobom v súlade so štandardom modelovania Core Component Technical Specification (technická špecifikácia základných komponentov), ako je vymedzený v dokumentácii architektúry systému e-CODEX. Je to webové riešenie softvéru ako služby (SaaS) s obmedzeným prístupom výlučne k slovníku základných pojmov elektronickej justície EÚ. Metadátový pracovný priestor je vyvinutý a prevádzkovaný v mene Ministerstva spravodlivosti a bezpečnosti Holandska. Na základe licenčnej zmluvy, ktorá sa uzatvorí medzi ministerstvom spravodlivosti a bezpečnosti a agentúrou eu-LISA, bude agentúre eu-LISA udelený prístup k metadátovému pracovnému priestoru na účely správy a prevádzkovania slovníka základných pojmov elektronickej justície EÚ.

f) Slovník základných pojmov elektronickej justície EÚ

Slovník základných pojmov elektronickej justície EÚ je aktívum obsahujúce opätovne využiteľné sémantické termíny a vymedzenie pojmov, ktoré sa používajú na zabezpečenie konzistentnosti a kvality údajov v priebehu času a v jednotlivých prípadoch použitia. Všetky štruktúry správy špecifické pre jednotlivé prípady použitia (XML schémy) vychádzajú z jeho sémantického úložiska.

Budúci vývoj slovníka základných pojmov elektronickej justície EÚ by sa mohol uskutočniť v súlade so slovníkmi základných pojmov (2). Na účely overenia dodržiavania špecifikácie by sa mohol vytvoriť nástroj na overenie založený na XML s použitím služby Interoperability Test Bed (meranie interoperability), ktorú ponúka Komisia.

g) Digitálne procesné štandardy (DPS)

Digitálny procesný štandard sú technické špecifikácie pre modely prevádzkových procesov a dátové schémy, ktorými sa stanovuje elektronická štruktúra údajov, ktoré sa vymieňajú prostredníctvom systému e-CODEX, a ktoré sú založené na slovníku základných pojmov elektronickej justície EÚ. Model prevádzkových procesov opisuje technickú realizáciu elektronického postupu právneho nástroja podporovaného systémom e-CODEX.

Model prevádzkových procesov spolu so slovníkom základných pojmov elektronickej justície EÚ vytvára schémy XML opisujúce elektronickú štruktúru digitálnych procesných štandardov. XML schémy umožňujú autorizovaným prístupovým bodom odosielať a prijímať dokumenty tak, ako sa uvádza v nástroji cezhraničnej justičnej spolupráce.

2.4. Aktíva systému e-CODEX, ktoré možno implementovať

Aktíva systému e-CODEX, ktoré možno implementovať, sú komponenty systému e-CODEX využívané subjektmi prevádzkujúcimi autorizované prístupové body e-CODEX vo svojich prostrediach e-CODEX. S výnimkou brány ich agentúra eu-LISA distribuuje subjektom prevádzkujúcim autorizované prístupové body e-CODEX.

Medzi aktíva, ktoré možno implementovať, patria tieto položky:

a) brána (bod 2.4.1);

b) balík konektora (bod 2.4.2);

c) konfiguračný balík systému e-CODEX (vrátane režimov spracovania, verejných certifikátov a nastavení zabezpečenia) (bod 2.4.3);

d) návrh prevádzkovej spolupráce alebo model procesov ako súčasť digitálnych procesných štandardov;

e) Schémy XML sú štruktúry správ ako súčasť digitálnych procesných štandardov.

2.4.1. Brána

Brána v rámci systému e-CODEX je stavebný blok zodpovedný za výmenu základnej komunikácie. Brána má v súčasnosti implementované tieto štandardy:

a) štandard ebMS 3.0 organizácie OASIS (3): výmena správ v rámci brány v súlade so štandardom ebXML. Tento štandard definuje štruktúru, ktorú musí mať hlavička správy, aby bola v rámci infraštruktúry systému e-CODEX pochopená;

b) profil výmeny správ protokolu AS4 OASIS (Applicability Statement 4): Ide o profil, ktorý dodržiava špecifikáciu ebMS 3.0 organizácie OASIS;

c) bežný profil profilu AS4 eDelivery (4).

Môže sa použiť každé riešenie brány, ktoré spĺňa uvedené požiadavky.

2.4.2. Balík konektora

Konektor je prepájací komponent na pripojenie vnútroštátnych aplikácií špecifických pre DPS na generické štandardy výmeny správ brány. Tento komponent teda pridáva do základnej komunikácie, ktorú už vytvoril komponent brány, tieto vlastnosti:

a) Dôkazy REM ETSI: Ide o dôkazy generované konektorom v podpísanom formáte XML. Účelom týchto dôkazov je informovať odosielateľa správy o úspešnosti alebo neúspešnosti spracovania správy. Konektor generuje a odosiela dôkazy v rôznych fázach spracovania správy.

b) Token TrustOK: Odosielajúci konektor validuje integritu a pravosť obchodného dokumentu v správe. Výsledok tejto validácie je zapísaný v tokene TrustOK. Tento token generuje podmodul konektora: bezpečnostná knižnica;

c) Kontajner ASiC-S: V súlade s normou ETSI EN 319 162-1 Elektronické podpisy a infraštruktúry (ESI). Podpisové kontajnery vo formáte ASiC. Kontajner zabezpečuje pravosť a integritu údajovej časti prenášanej konektorom.

d) Zabezpečenie webových služieb: S cieľom zvýšiť zabezpečenie prenosu správ využíva konektor zabezpečenie webových služieb (ws-security) na strane brány, ako aj na strane pripojeného systému na prenos. Znamená to, že každá správa, ktorú konektor odošle alebo prijme, je šifrovaná a podpísaná.

e) Spoločné rozhranie API: Konektor ponúka stabilné rozhranie API, ktoré definuje webové služby používané na pripojenie k bráne a aplikácii (aplikáciám) pripojených systémov. V rozhraní API konektora je opísaná aj štruktúra správ vymieňaných s konektorom.

Okrem samotného softvéru konektora obsahuje balík aj klientsku aplikáciu, ktorá má podporovať alebo nahrádzať pripojený systém na spracovanie výmeny správ v systéme e-CODEX.

Špeciálne pre bránu Domibus (5) bol vyvinutý aj plugin na prepojenie spoločného rozhrania API konektora s procesorovým jadrom brány.

2.4.3. Konfiguračný balík systému e-CODEX

Pri komunikácii založenej na štandarde ebMS 3.0 sa prenos všetkých správ zapojených do výmeny správ medzi dvoma obslužným programami služby výmeny správ (Messaging Service Handler – MSH) riadi režimom spracovania (P-Mode). Konfiguračný balík systému e-CODEX obsahuje súbor parametrov konfigurácie výmeny správ (súbory P-Mode, viaceré dôveryhodné úložiska certifikátov, sieťové adresy), ktoré podrobne stanovujú, ako sa uskutočňuje výmena správ.

Parametre konfigurácie výmeny správ možno rozdeliť do týchto piatich kategórií:

a) parametre týkajúce sa odosielateľa, napríklad: i) identifikátor odosielajúcej strany; ii) certifikát, ktorý odosielateľ používa na podpisovanie správ; iii) certifikačné autority, ktorým odosielateľ dôveruje; iv) sieťová adresa (alebo adresy), z ktorej (ktorých) bude odosielateľ iniciovať komunikáciu.

b) Parametre týkajúce sa príjemcu, napríklad: i) identifikátor prijímajúcej strany; ii) certifikát, ktorého použitie na šifrovanie správ príjemca očakáva; iii) certifikačné autority, ktorým príjemca dôveruje; iv) sieťová adresa (alebo adresy), z ktorej (ktorých) bude príjemca akceptovať prichádzajúcu komunikáciu.

c) Parametre týkajúce sa dvojice odosielateľ-príjemca, napríklad (ak sa používajú): i) identifikátor dohody, identifikátor režimu spracovania.

d) Parametre týkajúce sa digitálnych procesných štandardov (DPS), napríklad: i) úloha (úlohy) odosielajúcej strany; ii) úloha (úlohy) prijímajúcej strany; iii) služba (služby); iv) úkon (úkony) v rámci služby.

e) Parametre týkajúce sa používania protokolu výmeny správ alebo profilu protokolu výmeny správ.

V systéme e-CODEX sú všetky konfiguračné súbory, ktoré sa týkajú obslužného programu služby výmeny správ (MSH) alebo domény, zoskupené do jedného hlavného súboru, ktorý možno použiť na konfiguráciu brány a konektora.

Hlavný súbor definuje jednotlivú komunikačnú sieť, ktorú môže obslužný program služby výmeny správ (MSH) osloviť počas svojej prevádzky. Je nevyhnutné, aby bola konfigurácia generovaná centrálne, pretože všetky informácie všetkých autorizovaných prístupových bodov e-CODEX musia byť k dispozícii na generovanie konfiguračného balíka systému e-CODEX, ktorý vytvára nástroj na riadenie konfigurácie (CMT).

3. BEZPEČNOSŤ A METODIKY SYSTÉMU E-CODEX NA OVEROVANIE INTEGRITY A PRAVOSTI

Systém e-CODEX je komunikačný systém, ktorý poskytuje silnú podporu pri riešení požiadaviek na bezpečnosť a ochranu údajov. Systém e-CODEX konkrétne poskytuje technické vlastnosti potrebné na splnenie všetkých požiadaviek uvedených v nariadení Európskeho parlamentu a Rady (EÚ) 910/2014 (6).

3.1. Bezpečnosť už v štádiu návrhu

Systém e-CODEX je z technického hľadiska mechanizmus prenosu. Má rôzne vrstvy, ktoré sú relevantné z hľadiska bezpečnosti:

a) sieťová vrstva;

b) prenosová vrstva;

c) komunikačná vrstva;

d) vrstva dokumentu.

V každej z týchto vrstiev sa uplatňujú bezpečnostné opatrenia.

3.1.1. Sieťová vrstva

Systém e-CODEX možno používať s rôznymi typmi sieťových vrstiev. Obvykle sa používa pri bežných internetových pripojeniach. Zabezpečenie sa preto riadi bežnými bezpečnostnými aplikáciami internetovej technológie (a je rozšírené o ďalšie vrstvy opísané v tomto bode). Pre väčšinu prípadov použitia systému e-CODEX je takáto sieťová vrstva dostatočná. V prípade zvýšených požiadaviek na zabezpečenie môže byť uplatnená aj ďalšia sieťová vrstva. Zvážiť možno aj iné siete.

3.1.2. Prenosová vrstva

Prenosová vrstva je obvykle chránená protokolom TLS (Transport Layer Security) alebo protokolom TLS so vzájomnou autentifikáciou (mutual TLS – mTLS). Je to zavedený štandard na ochranu prenosovej vrstvy v internetových technológiách a uplatňuje sa celosvetovo na veľkom počte služieb. TLS/mTLS zabezpečuje šifrovanie a overenie na prenosovom kanále. Zabezpečuje prenosovú trasu medzi každým uzlom trasy prenosu. Každý uzol musí dešifrovať (len) údaje o adrese, aby mohol preposlať správu do ďalšieho uzla. Pred preposlaním každý uzol opäť zašifruje údaje o adrese. Môže sa použiť jednoduchý (jednostranný) protokol TLS a niekedy sa stále používa, ale odporúča sa obojstranný protokol TLS (mTLS), ktorý sa stáva súčasným štandardom ochrany prenosovej vrstvy.

3.1.3. Komunikačná vrstva

Na komunikačnej vrstve rôzne komponenty systému e-CODEX uplatňujú viaceré štandardy:

a) Protokol používaný na prenos medzi bránami (ako komunikačná vrstva) je AS4, ktorý podpisuje a šifruje správy v závislosti od konfigurácie zabezpečenia na úrovni brány.

b) Hlavným komponentom systému e-CODEX je konektor. Zvyšuje zabezpečenie komunikačnej vrstvy tým, že používa zabezpečenie webových služieb na podpisovanie a šifrovanie správ pre webové služby smerom k bráne a koncovému serveru (koncovým serverom). Preto sa dodatočne uplatňuje šifrovanie medzi konektormi.

c) Na podpisovanie a šifrovanie sa v celom systéme e-CODEX používajú digitálne certifikáty. Tieto digitálne certifikáty na šifrovanie a podpisovanie spĺňajú štandard X.509.

3.1.4. Vrstva dokumentu

Správy obsahujú dokumenty a prílohy. Tie sú zabalené do balíka, ktorý sa nazýva kontajner. Kontajner je vytvorený podľa štandardu ASiC-S. Odosielajúci konektor podpisuje kontajner ASiC-S a podpis je validovaný pri prijatí prijímajúcim konektorom.

3.2. Metodiky overovania integrity a pravosti

3.2.1. Prístup ku konfigurácii systému e-CODEX

Na komunikáciu medzi prístupovými bodmi e-CODEX je potrebná predchádzajúca konfigurácia. Táto konfigurácia sa uskutočňuje prostredníctvom konfiguračného balíka systému e-CODEX. Konfiguračný balík obsahuje adresové údaje, uplatňovanú bezpečnostnú politiku a iné informácie. Okrem toho obsahuje aj dôveryhodné úložiská s verejnými certifikátmi všetkých zapojených prístupových bodov e-CODEX. Konfiguračné súbory vytvára na konfiguráciu každého partnera tzv. centrálny koordinátor konfigurácie (Coordinator for Configuration – CfC) s použitím nástroja na riadenie konfigurácie (CMT). Prístup k tomuto nástroju na riadenie konfigurácie je obmedzený a poskytovaný každému partnerovi len na základe osobnej a samostatnej žiadosti. Administratívny prístup je obmedzený na koordinátora konfigurácie, ktorého má riadiť agentúra eu-LISA.

3.2.2. Podporované elektronické podpisy a pečate

Systém e-CODEX má podporovať všetky druhy elektronických pečatí a elektronických podpisov, ako sa uvádza v nariadení (EÚ) 910/2014.

3.2.3. Token TrustOK systému e-CODEX

Odosielajúci konektor validuje podpis digitálnych procesných štandardov správy. Výsledok tejto validácie je zapísaný do tokenu TrustOK systému e-CODEX. Tento token generuje bezpečnostná knižnica, ktorá je podmodulom konektora. Validáciu elektronického podpisu uskutočňuje konektor systému e-CODEX s použitím nástrojov služby digitálneho podpisu (digital signature service – DSS).

3.2.4. Strojovo čitateľný token (XML)

Strojovo čitateľný token je vo formáte súboru XML, ktorý je podkladom pre určitú schému obsahujúcu všetky informácie o podpise podnikového tokenu a správy o validácii ako výsledku právnej a technickej validácie.

3.2.5. Ľudským okom čitateľný token (PDF)

Súbor PDF má tri časti. Prvá časť uvedená na prvej strane samotného tokenu obsahuje všeobecné informácie o pokročilom elektronickom systéme a posúdenie platnosti podnikového dokumentu. Okrem toho sa v spodnej časti strany uvádza vyhlásenie o odmietnutí zodpovednosti a tzv. validačná pečiatka s uvedením výsledku validácie platnosti (úspešná/neúspešná).

Pokročilý elektronický systém je pripojený systém schopný bezpečne identifikovať používateľa a zabezpečiť integritu správ odoslaných prostredníctvom tohto systému medzi klientom a konektorom systému e-CODEX.

V druhej časti sa na druhej strane uvádza štandardizovaný technický prehľad informácií z pôvodnej správy o validácii. Informácie uvedené v technickom prehľade sa líšia v závislosti od pripojeného systému (na základe overenia alebo podpisu). Token založený na podpise obsahuje informácie z podkladového certifikátu vrátane atribútov (ak sú k dispozícii). Token založený na overení obsahuje názov inštitúcie, z ktorej bol dokument odoslaný a meno autora dokumentu, ak bolo poskytnuté.

V spodnej časti strany je uvedená farebná pečať v závislosti od výsledku technickej validácie dokumentu (zelená/žltá/červená) a krátky opis, napr. uvedenie dodatočných informácií o tom, prečo dokument dostal žlté technické posúdenie.

Tretia časť dokumentu obsahuje pôvodnú správu o validácii, ako ju vytvoril validačný softvér vydávajúceho členského štátu.

4. DOTERAZ VYVINUTÉ DIGITÁLNE PROCESNÉ ŠTANDARDY (DPS)

Služba elektronickej justície DPS: model procesov DPS: schéma XML Zdroj projektu Európsky platobný rozkaz √ √ e-CODEX Veci s nízkou hodnotou sporu √ √ e-CODEX Európsky zatykač √ √ e-CODEX Finančné pokuty √ √ e-CODEX Vzájomná právna pomoc √ √ e-CODEX RR 909 (tresty odňatia slobody) √ √ e-CODEX Manželské veci √ √ e-SENS Európsky príkaz na zablokovanie účtov √ √ e-SENS Register závetov √ √ e-SENS Doručovanie písomností √ √ e-CODEX

(1) Nariadenie Európskeho parlamentu a Rady (EÚ) 2022/850 z 30. mája 2022 o počítačovom systéme na cezhraničnú elektronickú výmenu údajov v oblasti justičnej spolupráce v občianskych a trestných veciach (systém e-CODEX) a o zmene nariadenia (EÚ) 2018/1726 (Ú. v. EÚ L 150, 1.6.2022, s. 1).

(2) https://joinup.ec.europa.eu/collection/semantic-interoperability-community-semic/core-vocabularies.

(3) Organizácia pre rozvoj štruktúrovaných informačných štandardov.

(4) https://ec.europa.eu/digital-building-blocks/wikis/x/RqbXGw.

(5) Bránu Domibus spravuje Komisia (https://ec.europa.eu/digital-building-blocks/wikis/display/DIGITAL/Domibus).

(6) Nariadenie Európskeho parlamentu a Rady (EÚ) č. 910/2014 z 23. júla 2014 o elektronickej identifikácii a dôveryhodných službách pre elektronické transakcie na vnútornom trhu a o zrušení smernice 1999/93/ES (Ú. v. EÚ L 257, 28.8.2014, s. 73).